### NN 105/2025 (23.7.2025.), Pravilnik o izmjenama i dopunama Pravilnika o priređivanju lutrijskih igara

Ministarstvo financija

1480

Na temelju članka 12. stavka 2. i članka 67.e stavka 7. Zakona o igrama na sreću (»Narodne novine«, br. 87/09, 35/13, 158/13, 41/14, 143/14, 114/22 i 72/25, u daljnjem tekstu: Zakon) ministar financija donosi

PRAVILNIK

O IZMJENAMA I DOPUNAMA PRAVILNIKA O PRIREĐIVANJU LUTRIJSKIH IGARA

Članak 1.

U Pravilniku o priređivanju lutrijskih igara (»Narodne novine«, br. 78/10, 69/11, 22/15, 45/16 i 101/18) u članku 2. točka 1. mijenja se i glasi:

»1. lutrijske igre na sreću jesu one igre koje su kao takve definirane u članku 5. stavku 2. Zakona;«.

Točka 10. mijenja se i glasi:

»10. identifikacija igrača na daljinu jest provjera ispravnosti podataka igrača i utvrđivanje da je igrač punoljetna fizička osoba, a obavlja se provjerom podataka putem elektroničkih usluga Porezne uprave ili sustava elektroničkog plaćanja provjerom nositelja debitne ili kreditne kartice ili provjerom identiteta stranke na daljinu sukladno propisima kojima se uređuje sprječavanje pranja novca i financiranja terorizma;«.

U točki 12. iza riječi: »sve ostale« briše se riječ: »financijske«.

Točka 14. mijenja se i glasi:

»14. sustav programske podrške jest sustav sastavljen od elektroničkih, električnih ili mehaničkih uređaja i sklopova (hardware) i računalne programske podrške (software) odnosno bilo koji drugi uređaj ili predmet koji se koristi ili se može koristiti za igranje lutrijskih igara, a za koji priređivač mora osigurati fizičku i elektroničku zaštićenost pomoću pouzdanih sigurnosnih mehanizama koji sprječavaju pristup neovlaštenim osobama i sprječavaju štetne utjecaje iz okoline;«.

Iza točke 14. dodaje se nova točka 15. koja glasi:

»15. sustav nadzora jest skup procedura kojima je svrha praćenje i nadzor procesa igranja – od registracije i identifikacije igrača, uplate i isplate, do odjave igrača iz sustava igranja lutrijskih igara, kao i utvrđivanje možebitnih nepravilnosti odnosno postupaka koji nisu u skladu sa Zakonom i ovim Pravilnikom. Priređivač je obvezan osigurati dostupnost sustavu nadzora;«.

Dosadašnja točka 15. koja postaje točka 16. mijenja se i glasi:

»16. bon za aktivaciju jest elektronički postupak nadoplate virtualnog računa, a koji se ne smatra elektroničkom platnom transakcijom;«.

Iza nove točke 16. dodaju se nove točke 17. i 18. koje glase:

»17. elektronička platna transakcija jest platna transakcija obavljena elektroničkim putem kako ju definira propis kojim se uređuje platni promet;

18. offline prodaja jest prodaja lutrijskih igara bez uspostavljanja neprekidne veze s centralnim sustavom u sjedištu priređivača lutrijskih igara.«.

Članak 2.

U članku 4. stavak 2. mijenja se i glasi:

»(2) Lutrijske igre mogu se uplaćivati i izvan uplatnih mjesta posredovanjem terenskih prodavača (ambulantna prodaja), offline prodajom te putem samoposlužnih terminala, interneta, telefona (SMS-a) ili drugih interaktivnih komunikacijskih uređaja, a u skladu s odredbama ovoga Pravilnika.«.

Članak 3.

Članak 6. mijenja se i glasi:

»Članak 6.

Električne instalacije u prostorima uplatnog mjesta te prostorima u kojima se postavljaju samoposlužni terminali za lutrijske igre moraju biti ispravne i izvedene na način da zadovoljavaju propisane mjere zaštite od indirektnog dodira sukladno odredbama propisa koji uređuju ovo područje.«.

Članak 4.

U članku 8. stavak 1. mijenja se i glasi:

»(1) Uplate za lutrijske igre mogu se primati na uplatnim mjestima priređivača i uplatnim mjestima njegovih ovlaštenih partnera koja mogu biti smještena u građevinskim objektima, kioscima te u prostorima trgovačkih centara i drugim javnim prostorima.«.

U stavku 2. se iza navođenja stavka briše riječ: »Iznimno« i zarez, a prva sljedeća riječ: »uplatno« piše se velikim početnim slovom.

Stavak 3. mijenja se i glasi:

»(3) Radno vrijeme uplatnog mjesta za primanje uplata za lutrijske igre određuje priređivač sukladno odredbama članka 67. Zakona.«.

Članak 5.

U članku 11. stavak 2. mijenja se i glasi:

»(2) Izjavu o ispunjavanju uvjeta iz članaka 9. i 10. stavka 1. te rješenje iz članka 10. stavka 2. ovoga Pravilnika priređivač dostavlja Ministarstvu financija.«.

Iza stavka 2. dodaju se novi stavci 3., 4., 5., 6. i 7. koji glase:

»(3) Uplate za lutrijske igre mogu se primati na uplatnim mjestima priređivača i njegovih ovlaštenih partnera nakon dobivenog odobrenja Ministarstva financija.

(4) Uplate lutrijskih igara putem terenskih prodavača (ambulantna prodaja) moraju se obavljati putem prijenosnih terminala koji su u stalnoj vezi informacijskog sustava sa središnjom bazom podataka u sjedištu priređivača, osim za lutrijske igre iz članka 5. stavka 2. točke 1b. i točke 2. Zakona za koje ne mora biti osigurana stalna veza informacijskog sustava sa središnjom bazom podataka u sjedištu priređivača.

(5) Uplate igara iz stavka 4. ovoga članka obavljaju se isključivo elektroničkim putem bezgotovinskim plaćanjem.

(6) Izjavu o ispunjavanju uvjeta iz stavka 4. ovoga članka priređivač dostavlja Ministarstvu financija.

(7) Uplate lutrijskih igara putem terenskih prodavača (ambulantna prodaja) mogu se primati nakon dobivenog odobrenja Ministarstva financija.«.

Članak 6.

Iza članka 12. dodaje se novi članak 12.a koji glasi:

»Članak 12.a

Uplate za lutrijske igre mogu se primati putem samoposlužnih terminala, koji mogu biti postavljeni na uplatnim mjestima priređivača i njegovih ovlaštenih partnera, na uplatnim mjestima kladionica te u prostorima casina i automat klubova, s tim da veličina prostora za primanje uplata mora biti najmanje 2 m².«.

Članak 7.

U članku 13. stavci 1., 2., 3., 4., 6. i 7. brišu se.

Članak 8.

U članku 14. stavak 1. mijenja se i glasi:

»(1) Za primanje uplata za lutrijske igre putem samoposlužnih terminala priređivač osigurava ispunjenje uvjeta propisanih člancima 9., 10., 12.a te posjedovanje tehničkog modela identifikacije igrača, a ako se samoposlužni terminal postavlja u prostor trgovačkog centra i drugi javni prostor priređivač mora dostaviti i dokaz o ispunjavanju uvjeta propisanih posebnim propisima za tu djelatnost.«.

Stavci 3. i 4. mijenjaju se i glase:

»(3) Priređivač pisanom izjavom dokazuje ispunjavanje uvjeta propisanih člancima 9., 10. stavkom 1. te člankom 12.a te posjedovanje tehničkog modela identifikacije igrača.

(4) Izjavu o ispunjenju uvjeta iz članaka 9., 10. stavka 1., članaka 12.a te posjedovanje tehničkog modela identifikacije igrača, dokaz o ispunjenju uvjeta propisanih posebnim propisom iz članka 14. stavka 1. ovoga Pravilnika, priređivač dostavlja Ministarstvu financija.«.

Iza stavka 4. dodaje se stavak 5. koji glasi:

»(5) Uplate lutrijskih igara putem samoposlužnih terminala za lutrijske igre mogu se primati nakon dobivenog odobrenja Ministarstva financija.«.

Članak 9.

U članku 16.a stavak 1. mijenja se i glasi:

»(1) Novčana sredstva igrača su sredstva evidentirana na virtualnom računu igrača (I-konto) i sastoje se od uplata igrača na jedan od načina definiran ovim Pravilnikom, bonusa dodijeljenih od strane priređivača te osvojenih dobitaka.«.

Stavak 3. mijenja se i glasi:

»(3) Virtualni račun igrača (I-konto) ne smatra se računom za plaćanje u smislu propisa kojim se uređuje platni promet te se sredstva na istom smiju koristiti isključivo za sudjelovanje u igrama na sreću putem interneta u skladu s odredbama ovoga Pravilnika.«.

Iza stavka 3. dodaju se novi stavci 4. i 5. koji glase:

»(4) Na virtualnom računu igrača moraju biti jasno odvojena sredstva za igru od sredstva za isplatu pri čemu u sredstvima za isplatu smiju biti samo sredstva osvojena na ime dobitaka u igrama na sreću.

(5) Nije dopuštena isplata sredstava s virtualnog računa igrača osim sredstava raspoloživih za isplatu, sukladno stavku 4. ovoga članka.«.

Dosadašnji stavak 4. koji postaje stavak 6. mijenja se i glasi:

»(6) Priređivač ne smije koristiti novčana sredstva igrača namijenjenih za isplatu za podmirenje nekih drugih obaveza proizašlih iz poslovanja priređivača.«.

Članak 10.

U članku 20. stavak 1. mijenja se i glasi:

»(1) Identifikacija igrača na daljinu jest provjera ispravnosti podataka igrača i utvrđivanje da je igrač punoljetna fizička osoba, a obavlja se provjerom podataka putem elektroničkih usluga Porezne uprave ili sustava elektroničkog plaćanja provjerom nositelja debitne ili kreditne kartice ili provjerom identiteta stranke na daljinu sukladno propisima kojima se uređuje sprječavanje pranja novca i financiranja terorizma.«.

Članak 11.

Članak 21. mijenja se i glasi:

»Članak 21.

Podaci iz članka 19. stavka 2. i članka 20. ovoga Pravilnika poslovna su tajna i priređivač ih smije ustupiti drugim osobama samo ako je to posebnim zakonom određeno te prilikom razmjene podataka o isključenim igračima sukladno odredbama Zakona.«.

Članak 12.

U članku 22. točka 1. mijenja se i glasi:

»1. na uplatnim mjestima priređivača i ovlaštenih partnera polaganjem gotovog novca,«.

Točke 3. i 4. mijenjaju se i glase:

»3. elektroničkom platnom transakcijom (debitnom ili kreditnom karticom, te ostalim sustavima elektroničkog plaćanja),

4. platnom transakcijom.«.

Članak 13.

U članku 24. u stavku 1. točke 2. i 3. mijenjaju se i glase:

»2. na virtualni račun igrača (I-konto), evidentiranjem istih kao raspoloživih za isplatu,

3. elektroničkom platnom transakcijom,«.

Članak 14.

Članak 25. mijenja se i glasi:

»(1) Priređivač je dužan na zahtjev registriranog igrača novčana sredstva od dobitaka s njegova virtualna računa (I-konta) odmah, a najkasnije u roku od tri radna dana isplatiti na način koji odredi igrač, a sukladno odredbama ovoga Pravilnika.

(2) Ako više od dvanaest mjeseci s virtualnog računa igrača (I-konto) nije zabilježena nijedna transakcija uplate, priređivač je dužan novčana sredstva s tog računa, a koja su raspoloživa za isplatu vratiti na transakcijski račun igrača.«.

Članak 15.

Naslov iznad članka 38. mijenja se i glasi:

»Određivanje najvišeg iznosa za igru i isključenje igrača«

U članku 38. stavak 3. mijenja se i glasi:

»(3) Registrirani igrač može zatražiti isključenje iz lutrijske igre na daljinu podnošenjem zahtjeva putem obrasca za isključenje priređivaču pisanim ili elektroničkim putem, kao i elektroničkim putem neposredno u registar isključenih igrača.«.

Iza stavka 3. dodaju se novi stavci 4., 5., 6., 7., 8., 9., 10., 11. i 12. koji glase:

»(4) Zahtjev putem obrasca za isključenje iz igre, uz suglasnost registriranog igrača lutrijskih igara na daljinu, neposredno u registar isključenih igrača može podnijeti i ovlašteni djelatnik Hrvatskog zavoda za socijalni rad, ustanove za zaštitu obitelji te zdravstvene ustanove koje se bave zaštitom mentalnog zdravlja i liječenjem ovisnosti.

(5) Zahtjev iz stavka 4. ovoga članka, bez suglasnosti igrača, može podnijeti i tijelo koje je nadležno za provedbu zaštitne mjere i posebne obveze izrečene u sudskom postupku.

(6) Priređivač, ovlašteni djelatnik ustanove iz stavka 4. ovoga članka i tijelo iz stavka 5. ovoga članka dužni su dostaviti podatke o isključenim igračima u registar isključenih igrača neposredno po zaprimanju zahtjeva za isključenje, a najkasnije u roku od 24 sata od zaprimanja.

(7) Priređivač je dužan osigurati da igrač iz stavaka 3., 4. i 5. ovoga članka ne sudjeluje u lutrijskim igrama na daljinu.

(8) Obrazac za isključenje igrača iz lutrijske igre na daljinu mora sadržavati sljedeće podatke:

1. ime i prezime igrača

2. OIB igrača

3. e-mail igrača

4. vremensko trajanje isključenja (tri mjeseca neopozivo/ šest mjeseci/ jedna godina/ tri godine/ pet godina/ trajno).

(9) Registrirani igrač može zatražiti isključenje iz igre na vremenski period od tri mjeseca (neopozivo), šest mjeseci, jedne godine, tri godine, pet godina, trajno.

(10) Zahtjev za opoziv isključenja iz igre igrač može podnijeti elektroničkim putem neposredno u registar isključenih igrača.

(11) U slučaju propisanom stavkom 5. ovoga članka, igrač ne može zatražiti opoziv isključenja iz igre dok je na snazi određena zaštitna mjera i posebna obveza izrečena u sudskom postupku.

(12) Zahtjev iz stavka 10. ovoga članka može se podnijeti najranije po isteku tri mjeseca od zatraženog isključenja iz igre, neovisno od trajanja vremenskog perioda na koje je traženo isključenje.

Dosadašnji stavak 4. koji postaje stavak 13. mijenja se i glasi:

»(13) Priređivač mora omogućiti traženo isključenje, a postupak isključenja uredit će se unutarnjim aktom priređivača koji se primjenjuje nakon dobivenog odobrenja Ministarstva financija, a koji mora biti objavljen na adresi internetske stranice priređivača.«.

PRIJELAZNE I ZAVRŠNE ODREDBE

Članak 16.

(1) Stupanjem na snagu Uredbe iz članka 67. stavka 6. Zakona primjenjuju se odredba iz članka 12.a koja je izmijenjena člankom 6. ovoga Pravilnika.

(2) Priređivač usklađuje svoje poslovanje s odredbom članka 12.a koja je izmijenjena člankom 6. ovoga Pravilnika do 1. siječnja 2026.

(3) Odredbe članka 14. koji je izmijenjen člankom 8. ovoga Pravilnika primjenjuje se stupanjem na snagu Uredbe iz članka 67. stavak 6. Zakona.

(4) Izjavu o posjedovanju tehničkog modela identifikacije na samoposlužnim terminalima priređivač dostavlja od 1. siječnja 2026.

(5) Priređivač provodi postupak isključenja igrača sukladno odredbama Pravilnika o priređivanju lutrijskih igara (»Narodne novine«, br. 78/10, 69/11, 22/15, 45/16 i 101/18) do uspostave kontaktne točke za razmjenu podataka o isključenim igračima iz članka 19. stavka 6. Zakona o izmjenama i dopunama Zakona o igrama na sreću (»Narodne novine«, br. 72/25).

Članak 17.

Ovaj Pravilnik objavljuje se u »Narodnim novinama« i stupa na snagu dan nakon objave.

Klasa: 011-01/25-02/10
 Urbroj: 513-07-21-01-25-4
 Zagreb, 8. srpnja 2025.

Potpredsjednik
 Vlade Republike Hrvatske
 i ministar financija
 dr. sc. Marko Primorac, v. r.